Jabarkan Unlimited Blade Works dari Senario-senario dalam Fate/stay night dalam bahasa melayu

Setelah berjaya memaksa Lancer mengundurkan diri, Saber telah bersedia untuk menyerang Archer. Namun, Shirō menggunakan Mantra Perintahnya untuk membatalkan tindakan Saber ini, yang berakhir dengan perbualannya dengan Rin, Master kepada Archer. Akan tetapi, mereka tidak melakukan sebarang pakatan pada waktu ini. Setelah memperkenalkan Shirō kepada peraturan Peperangan Holy Grail melalui pertemuan mereka dengan Kirei, dalam perjalanan pulang daripada gereja di atas bukit itu, mereka berselisih dengan Illyasviel vin Einzbern, Master kepada Berserker, yang telah menyerang mereka. Berbeza dengan senario Fate, Archer telah membantu seketika dalam pertempuran ini dan telah berjaya mencederakan Berserker dan membenarkan Illya melepaskan mereka. Pada hari seterusnya, Shirō memperkenalkan Saber kepada Taiga dan Sakura di sekolahnya.

Pada keesokan harinya, apabila semua pelajar dan guru lain telah meninggalkan sekolah tersebut, Rin mula menyerang Shirō, tanpa membenarkannya terlepas dan memberitahu Shirō akan niatnya untuk membunuhnya melainkan jika Shirō melepaskan Mantra Perintah Saber. Tindakan terburu-buru Rin ini terganggu apabila Rider muncul dan mencedera serta menyerang seorang pelajar yang tidak terbabit. Shirō dan Rin bergegas ke tempat kejadian; Shirō terus memburu Rider dan Rin menyelamatkan pelajar tersebut. Shirō yang sedang mengejar Rider, telah menerima kekalahannya pada tangan Servant tersebut dan nyaris dibunuh sehinggalah Rin muncul untuk menyelamatkannya. Shirō juga ternampak bayang-bayang Shinji sewaktu mengejar Rider.

Shirō dan Rin kemudiannya telah berpakat dan mula mencari calon yang tepat bagi Master Rider. Pada waktu malam hari yang sama, Shirō malangnya dirasuk oleh sihir Caster dan "ditarik" masuk ke Kuil Ryūdō. Caster berhasrat untuk mengambil Mantra Perintah daripada Shirō. Archer telah mengganggu lalu menyelamatkan nyawa Shirō semasa Saber sedang sibuk menentang Servant Assassin. Saat ini merupakan saat utama yang menyebabkan Shirō lebih membenci Archer apabila dia mula mencaci dan memandang rendah akan idealnya.

Pada pagi seterusnya, Shirō mula melihat mimpi tentang seorang perwira yang dikhianati oleh idealnya. Rin meminta maaf kepada Shirō tentang tindakan Servantnya itu. Dalam sebuah perancangan strategi di antara mereka di atap sekolah, Rider telah mengaktifkan Noble Phantasmnya iaitu Blood Fort Andromeda. Akan tetapi, Shirō dan Rin hanya sempat berjumpa dengan mayat Rider. Shinji dalam keadaan ketakutan telah melarikan diri ke gereja Kotomine, di mana Kotomine memberinya Gilgamesh untuk menggantikan Rider. Pada waktu itu, Archer dan Saber telah berbincang tentang cara-cara Rider dibunuh; Archer menuduh Rider sebagai seorang Servant yang lemah, manakala Saber mengatakan bahawa sebagai seorang Servant Archer tidak seharusnya memandang rendah kepada Rider yang, menurut Saber sendiri, telah mati mempertahankan Masternya, sekali lagi mencipta sebuah sempadan yang lebih luas di antara Archer dan yang lain.

Dengan kematian Rider, Shirō telah mengesyaki bahawa terdapatnya seorang lagi Master di sekolah mereka selain Shinji. Pada peringkat awal, Shirō telah mengesyaki rakannya iaitu Issei, disebabkan oleh rumahnya yang terletak di Kuil Ryūdō. Namun, mereka mendapat tahu bahawa Master sebenar di sekolah mereka adalah sebenarnya Soichiro Kuzuki, Master kepada Caster. Apabila Shirō dan Rin menyerang hendap mereka apabila Kuzuki sedang berjalan pulang ke kuil tersebut, Caster telah muncul untuk melindungi Masternya dan pertempuran di antara mereka berlangsung. Shirō, Rin, malah Saber sendiri berasa terpegun melihat aksi serta kebolehan yang ditonjolkan oleh Master Caster, yang telah berjaya menewaskan Saber dalam pertarungan mereka, hanya menggunakan kedua-dua belah tangannya sahaja yang ditingkat tenaganya oleh sihir Caster. Pada waktu inilah Shirō berjaya meningkatkan tahap sihir pengukuhannya, mencipta pedang kembar yang dimiliki Archer. Ini telah memaksa Kuzuki dan Caster melarikan diri ke kuil di atas puncak itu. Untuk berbincang lebih lanjut lagi tentang strategi mereka, Rin berputus untuk berpindah ke rumah Shirō buat seketika.

Pada keesokan harinya, Rin telah membawa Shirō keluar bersiar-siar, menggelarnya sebagai sebuah temu janji. Saber juga turut ikut sama. Namun, sesampai sahaja mereka di rumah, mereka menemui Caster yang sedang memegang Fujimura sebagai tahanan. Apabila Shirō telah cuba untuk berunding dengannya, Caster telah melepaskan Fujimura dan menikam Saber dengan Rule Breaker, mengalihkan Mantra Perintah Shirō kepada Caster, Master baru kepada Saber. Saber telah diarahkan oleh Caster untuk membunuh Rin, namun berjaya bertahan daripada Mantra Perintah Caster di atas rintangan sihirnya yang tinggi, dan sekadar menikam bahu Shirō apabila dia cuba untuk melindungi gadis itu. Di atas permintaan Saber yang sedang menentang arahan Caster, mereka melarikan diri ke rumah Rin. Dengan kehilangan Mantra Perintah serta Saber, Shirō diberitahu oleh Rin supaya membenarkannya dan Archer sahaja untuk menguruskan Caster dan Kuzuki. Walau bagaimanapun, Shirō telah memaksa dirinya untuk membantu mereka, justeru telah mengikut Rin dan Servantnya itu. Saber pula sedang diseksa untuk sihir daripada Master barunya, yang mampu memaksanya mematuhi segala perintah Caster tanpa sebarang bantahan. Namun, rintangan sihir Saber terbukti lebih kental daripada sihir Caster.

Shirō secara senyapnya mengikut dan menyaksikan konfrontasi di antara Kuzuki dan Caster bersama-sama Rin dan Archer di tapak operasi baru ahli sihir itu, iaitu di Gereja Kotomine. Rin tergamam melihat Archer yang menawarkan bantuan serta Mantra Perintah Rin kepada Caster dengan membenarkan Caster menikamnya dengan Rule Breaker. Rin yang terperangkap seorang diri, dikelilingi oleh musuh-musuhnya Kuzuki, Caster dan yang terbaru, Archer, telah cuba untuk melarikan diri. Namun, Kuzuki membuktikan ketangkasannya lalu menyerang Rin. Shirō yang sedang bersembunyi telah keluar mencelah pertarungan mereka. Di atas permintaan Archer yang kini merupakan rakan seperjuangan Caster, Rin dan Shirō dilepaskan. Dengan kehilangan Archer dan Saber, Rin dan Shirō telah bersetuju untuk meminta bantuan daripada Illya dan Berserker, lalu mereka bergegas ke istana Einzbern disebalik sebuah hutan. Malang sekali, mereka terlambat dan mendapati bahawa Gilgamesh dan Shinji sudahpun mula menentang Berserker dan Illya. Gilgamesh dengan mudahnya menghapuskan Berserker lalu membunuh Illya dengan mengoyak keluar jantungnya. Shirō yang telah cuba menyelamatkan Illya telah menunjukkan dirinya, dan nyaris dibunuh oleh Gilgamesh namun diselamatkan oleh Rin. Kedua-dua musuh mereka itu telah meninggalkan Shirō dan Rin dalam keadaan yang menyedihkan, sehinggalah Lancer memperkenalkan dirinya dengan menawarkan bantuannya kepada mereka. Rin dan Shirō bersetuju berpakat dengannya buat sementara waktu.

Shirō, Rin dan Lancer bergegas kembali ke Gereja Kotomine. Archer telah menunggu mereka diluar gereja tersebut; Lancer menawarkan bantuannya dengan menyerang Archer dan membenarkan Rin serta Shirō untuk meneruskan rancangan mereka menyelamatkan Saber dan menewaskan Caster. Shirō menentang Kuzuki, manakala Rin pula menentang Caster. Rancangan mereka berjaya melemahkan Caster, namun Shirō yang dibelasah oleh Kuzuki telah melepaskan satu-satunya peluang mereka dengan membenarkan Kuzuki menyerang Rin. Setelah Rin dan Shirō berada dalam keadaan lemah, Kuzuki menyuruh Caster menggunakan Saber yang diikat di belakang mereka untuk menghapuskan musuh-musuh mereka. Sebelum Caster sempat berbuat demikian, Archer telah muncul dan menyerang Kuzuki; Caster yang melindungi Masternya itu terbunuh, namun Kuzuki telah bertindak tenang dan menentang Archer, yang berakhir dengan kekalahannya.

Di tengah-tengah kejadian ini, Rin telah sempat memeterai sebuah kontrak dengan Saber, justeru menjadikan Saber Servant baru kepada Rin. Namun, Archer berjaya menculik Rin dan membawanya ke Istana Einzbern, memaksa Shirō untuk menyelamatkan Rin dengan menentang Archer sebelum diri Archer hilang daripada dunia tersebut (kerana tidak memeterai perjanjian dengan seorang Master). Dia turut menjemput Shinji dan Gilgamesh ke istana tersebut, di mana Shinji telah cuba untuk memperkosa Rin.

Pada hari seterusnya, Shirō, Saber dan Lancer telah bergegas ke Istana Einzbern, di mana Archer mendedahkan identitinya sebagai Shirō Emiya daripada masa hadapan, seorang perwira yang telah dikhianati oleh ideal yang merupakan motif perjuangannya, dan kini dia ingin mencipta suatu paradoks masa dengan membunuh dirinya daripada masa lampau, sekaligus sebagai belas kasihan kepada Shirō supaya dirinya tidak kecewa melihat idealnya hancur pada masa hadapan, seperti yang telah disaksikan oleh Archer. Dalam konfrontasi Archer dan Shirō yang hanya disaksikan oleh Saber di atas permintaan bekas Masternya sendiri, Lancer telah bergegas menyelamatkan Rin. Kirei pula muncul dan mengarahkan Lancer mengambil nyawa Rin. Lancer cuba memberontak, mengatakan jika Kirei inginkannya melakukan sedemikian, dia haruslah mengarahkannya menggunakan Mantra Perintah pada tangannya. Kirei dengan senang hatinya menggunakan Mantra Perintah dan mengarahkan Lancer membunuh dirinya sendiri. Rin telah berhadapan dengan mautnya setelah Kirei menghadap untuk membunuhnya, namun Lancer secara tiba-tiba menikam Kirei dari belakang menggunakan Gae Bolg kesayangannya. Apabila Shinji merasakan bahawa dia bebas melakukan apa sahaja terhadap Rin, Lancer telah berhadapan dengannya pula dan menyerangnya, memaksanya melarikan diri. Setelah melepaskan Rin, Lancer mengaktifkan Ansuz Rune, membakar bilik itu bersama-sama mayat Kirei dan dirinya yang berada di ambang maut.

Pada waktu yang sama, Shirō menentang Archer, akhirnya menyakinkan Archer bahawa dia tidak mengesali pilihan dan jalan yang dititinya, meskipun jika dia kerugian pada masa hadapan. Dengan itu, Archer ditewaskan. Kemunculan Gilgamesh telah meletakkan nyawa Shirō dalam bahaya, di mana Archer telah mengatakan bahawa hanya dirinya sahaja yang mampu menewaskan musuh berambut perang itu, sebelum dirinya hilang. Gilgamesh mengundurkan diri setelah Rin muncul dan apabila api yang dimulakan Lancer telah mula menghancurkan istana tersebut. Gilgamesh telah berjumpa dengan Shinji lalu memasukkan jantung Illya ke dalam badannya, menjadikannya saluran kepada Holy Grail yang baru.

Shirō, Rin dan Saber sampai ke Kuil Ryūdō, tempat persembunyian Gilgamesh. Rin telah cuba untuk menyelamatkan Shinji yang terperangkap ditengah-tengah makhluk kelahiran Holy Grail tersebut, sambil Gilgamesh ditentang hebat oleh Shirō dan Saber pula dihalang oleh penjaga pintu kuil tersebut, iaitu Assassin. Saber akhirnya menewaskan Assassin dan bergegas untuk membantu Shirō, namun menemui Rin disebalik air hitam yang merupakan sempadan Rin dan Saber. Rin yang sedang menyelamatkan Shinji dibantu oleh Archer. Saluran Holy Grail tersebut berjaya dimusnahkan. Shirō pula berjaya menewaskan Gilgamesh setelah menggunakan versi Unlimited Blade Works miliknya. Namun, Gilgamesh yang diserap oleh sebuah sfera hitam telah sempat menarik Shirō untuk menemaninya di alamnya sendiri. Namun, Archer sempat membantu Shirō melepaskan dirinya. Rin dan Archer bertemu buat kali terakhir; Archer memberitahu gadis tersebut supaya menjaga dirinya yang muda, mengukirkan senyuman yang penuh keikhlasan yang juga dimiliki oleh Shirō.

Dalam senario ini, Shirō dan Rin telah menjadi lebih rapat dengan diri masing-masing, sekaligus mendedahkan sifat-sifat tsundere Rin dengan lebih luas lagi.